Bjarni stendur nú vörð um Þjórsá en hvað svo ? Einn frambjóðanda Framsóknarflokksins til næstu Alþingiskosninga , Bjarni Harðarson bóksali á Selfossi , sem sækist eftir 2. sæti á listanum í Suðurlandskjördæmi , boðaði til fundar við Urriðafoss í dag kl. 15:00 . Hann bendir á að „ allavega í þessari atrennu “ eigi að þyrma Urriðafossi . Framóknarmaðurinn Bjarni getur þó ekki farið út í umhverfisbaráttu sína án þess að lítillækka aðra umhverfissinna og uppnefna þá sem „ öfgasinna “ . Það er í raun sorglegt að Bjarni þurfi að byrja „ umhverfisverndunarátak sitt gegn virkjunum í byggð “ á þann hátt að lítilsvirða þá sem reynt hafa að benda fólki á stöðuna nú um áraraðir . Því ekki að þakka frekar umhverfissinnum fyrir að hafa óbilandi kraft og úthald og fyrir að hafa hvað sem á dynur og þó að kosningar , atkvæði og hugsanlegt þingsæti hafi ekki beðið handan við hornið , blásið í lúðrana , án nokkurrar eiginhagsmuna . Það eina sem að skyggir á slíka umhverfisverndarfundi eins og þennan er að sami maður skuli vera til þessa dags 100% fylgjandi Kárahnjúkavirkjun og öllu sem henni fylgir en bjarta hliðin er sú að 300 manns sóttu fundinn , margir af þeim líklega kjósendur flokksins sem að beðið hafa eftir breytingu í átt til meiri virðingar fyrir náttúrunni en verið hefur . Sumir vilja þó enn virkja fossinn , ef það borgar sig ! ( Sjá frétt um fundinn á Mbl.is ) . En fólk í öllum flokkum er farið að vilja fá afgerandi svör varðandi umhverfisstefnu síns flokks til framtíðar . Það er ekki rétt sem að Bjarni Harðarson heldur fram um að umhverfissinnar hugsi ekki um virkjanaframkvæmdir og umhverfisspjöll í nágrenni byggðar eða í byggð . Þó er rétt að margt fékk að grassera óáreitt vegna tímans sem fór í að vinna gegn Kárahnjúkavirkjun og Hálslóni . Hér á síðum Grasaguddu var þó fljótt fjallað um Þjórsárver , Reykjanesskagann , fyrirthugaða stækkun Alcan í Hafnarfirði , Ingólfsfjallsmálið og Hellisheiðarvirkjun um leið og ljóst var að umhverfisröskun kom að óvörum , og allt sem er að ske á þéttbýlisslóðum í rúmt ár og ekki látið hjá líða að gagnrýna allt það sem gagnrýna þarf út frá umhverfissjónarmiðum . Auk þess hafa Landvernd , Sól í Straumi , Framtíðarlandið , Íslandsvinir , Náttúruverndarsmtök Íslands , Náttúruvaktin og fleiri félög og ótal einstaklingar í þjóðfélaginu ( t.d. Ómar Ragnarsson og Andri Snær Magnason ) unnið gríðarlega mikið starf til að vekja þjóðina af værum blundi . - Myndin er af Urriðafossi í klakaböndum þ. 20. 03. 2006 . Ljósmynd : Guðrún Tryggvadóttir